Prezident Shavkat Mirziyoyev Fargʻonaga keldi

22.06.2017
O‘zbekiston Respublikasi Prezidenti Shavkat Mirziyoyev joylarda ijtimoiy-iqtisodiy islohotlarning borishi, amalga oshirilayotgan bunyodkorlik va obodonlashtirish ishlari, yangi loyihalar bilan tanishish, xalq bilan muloqot qilish maqsadida 22-iyun kuni Fargʻona viloyatiga tashrif buyurdi. 


Fargʻona viloyati oʻzining yer osti va yer usti boyliklari, rivojlangan sanoat va kommunikatsiya tarmoqlari bilan mamlakatimiz taraqqiyotida alohida oʻrin tutadi. Viloyatning iqtisodiy salohiyati aholi turmush darajasini oshirishda muhim omil boʻlmoqda. 


Joriy yilning birinchi choragida viloyatda yalpi hududiy mahsulot 6,1 foiz oʻsdi. Sanoat mahsulotlari ishlab chiqarish, qishloq xoʻjaligi mahsulotlari yetishtirish, investitsiya loyihalarini amalga oshirish, qurilish, xizmatlar koʻrsatish sohalarida barqaror oʻsish sur’atlari ta’minlandi. 


Sanoat mahsulotining 96 foizdan ortigʻi kimyo, neft-kimyo, yengil sanoat, oziq-ovqat sanoati, mashinasozlik va qurilish materiallari tayyorlash kabi zamonaviy tarmoqlarda ishlab chiqarilmoqda. Fargʻona neftni qayta ishlash zavodi, “Fargʻona azot”, “Avtooyna”, Qoʻqon mexanika zavodi, “DEU tekstil Fargʻona”, “Qoʻqon Indorama tekstil” kabi yirik sanoat korxonalari nafaqat viloyat, balki mamlakatimiz iqtisodiyotida alohida oʻrin egallaydi. 


Zamonaviy sanoat tarmoqlarini rivojlantirish, xalqaro bozorda raqobatdosh mahsulotlar ishlab chiqaradigan yangi korxonalar barpo etish va mavjud quvvatlarni modernizatsiya qilish tizimli ravishda davom ettirilmoqda. Eksport qiluvchi korxonalar har tomonlama qoʻllab-quvvatlanayotgani, kichik biznes va xususiy tadbirkorlik subyektlari eksport faoliyatiga keng jalb etilayotgani samarasida viloyatning bu boradagi salohiyati muttasil oshib bormoqda. 


Davlatimiz rahbarining 2017-yil 12-yanvardagi farmoniga asosan tashkil etilayotgan “Qoʻqon” erkin iqtisodiy zonasi bu boradagi imkoniyatlarni yanada kengaytiradi. 


Tadbirkorlik faoliyati bilan shuhrat qozongan Fargʻona zaminida kichik biznes va xususiy tadbirkorlik sohasi jadal rivojlanmoqda. Bu sohaning yalpi hududiy mahsulotdagi ulushi 62 foizga, eksportdagi ulushi 58 foizga yetgan. Mehnat bilan band aholining 81 foizi shu sohada ishlamoqda. 


Viloyatning omilkor dehqon va fermerlari qishloq xoʻjaligida ulkan natijalarga erishmoqda. Takroriy ekinlardan, tomorqadan unumli foydalanib, qoʻshimcha daromad topmoqda. Shu kunlarda gʻalla hosili yigʻib olinmoqda. 


Shavkat Mirziyoyevning saylovoldi dasturida mamlakatimizning har bir hududi kabi Fargʻona viloyatini ham har tomonlama rivojlantirish, iqtisodiyotni modernizatsiya va diversifikatsiya qilish, ulkan bunyodkorlik ishlarini amalga oshirish, aholi hayot darajasini yuksaltirish borasida aniq reja va maqsadlar bayon etilgan edi. 


Prezidentimiz Fargʻonaga tashrifi davomida mazkur rejalar ijrosi, istiqboldagi loyihalar bilan tanishadi, xalq bilan muloqot qilib, shahar va tumanlarda amalga oshirilayotgan bunyodkorlik ishlarini koʻzdan kechiradi.